Aalborg Håndbolds hjemmebane i Gigantium skifter navn til Jutlander Bank Arena.

Når Aalborg Håndbold i fremtiden spiller på hjemmebane, bliver det på Jutlander Bank Arena. - Jutlander Bank er som hovedsponsor en stærk partner, som vi har et meget tæt og aktivt samarbejde med. Begge parter ser fortsat store muligheder i samarbejdet i de kommende år. Vi glæder os derfor over, at vores hjemmebane nu hedder Jutlander Bank Arena, siger direktør Jan Larsen, Aalborg Håndbold. Hovedsponsoraftalen løber frem til 30. juni 2017, og aftalen om navnet på arenaen gælder for samme periode. Direktør i Jutlander Bank, Per Sønderup, er meget glad for samarbejdet. - Aalborg Håndbold spiller med i toppen af dansk håndbold, klubben spiller foran landets største hjemmepublikum og har stor eksponering i medierne. Derfor er det naturligt for os at udvikle samarbejdet, og glæder os over, at Aalborg Håndbolds hjemmebane i Gigantium fremover hedder Jutlander Bank Arena, siger han. Kamparenaen i Gigantium vil bære det nye navn for første gang, når HC Midtjylland kommer på besøg torsdag den 12. februar.